2011D0344 — SL — 03.12.2013 — 009.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

►B IZVEDBENI SKLEP SVETA z dne 17. maja 2011 o finančni pomoči Unije Portugalski (2011/344/EU) (UL L 159, 17.6.2011, p.88)

spremenjena z:





popravljena z:









▼B

▼C1

IZVEDBENI SKLEP SVETA

z dne 17. maja 2011

o finančni pomoči Unije Portugalski

▼B

(2011/344/EU)







SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Uredbe Sveta (EU) št. 407/2010 z dne 11. maja 2010 o vzpostavitvi Evropskega mehanizma za finančno stabilizacijo ( 1 ) in zlasti njenega člena 3(2), ob upoštevanju predloga Evropske komisije, ob upoštevanju naslednjega: (1) Zaradi nedavnega stopnjevanja pritiskov na finančnih trgih se je povečala zaskrbljenost glede vzdržnosti javnih financ Portugalske. Vsekakor je trenutna kriza močno prizadela tudi javne finance, kar je privedlo do močnega povečanja razpona donosa obveznic. Potem ko so bonitetne agencije večkrat zapored podcenile portugalske obveznice, se država ni mogla več sama refinancirati po stopnjah, ki so skladne z dolgoročno fiskalno vzdržnostjo. Hkrati je postajal bančni sektor, ki je močno odvisen od zunanjega financiranja, zlasti v euroobmočju, čedalje bolj odrezan od tržnega financiranja. (2) Zaradi teh hudih gospodarskih in finančnih motenj, ki so jih povzročile izjemne okoliščine, na katere vlada ni imela vpliva, je Portugalska 7. aprila 2011 uradno zaprosila za finančno pomoč Evropske unije, držav članic, katerih valuta je euro, in Mednarodnega denarnega sklada (v nadaljnjem besedilu: MDS), da bi podprla program politike za povrnitev zaupanja in vrnitev gospodarstva na pot trajnostne rasti ter zaščitila finančno stabilnost na Portugalskem, v euroobmočju in v Uniji. Dne 3. maja 2011 je bil dosežen sporazum med vlado in skupno misijo Komisije/MDS/ECB v zvezi s celovitim triletnim programom politike za obdobje do sredine leta 2014, ki se določi v memorandumu o ekonomskih in finančnih politikah in memorandumu o soglasju o posebnih pogojih ekonomske politike. Ta program politike sta podprli dve največji opozicijski stranki. (3) Ta osnutek programa za ekonomsko in finančno prilagoditev (v nadaljnjem besedilu: program), ki ga je Portugalska predložila Komisiji in Svetu, je namenjen povrnitvi zaupanja v državni in bančni sektor ter podpiranju rasti in zaposlenosti. Predvideva celovito ukrepanje na treh področjih. Prvič, temeljite strukturne reforme v začetnem obdobju za povečanje potencialne rasti, ustvarjanje delovnih mest in izboljšanje konkurenčnosti (vključno z znižanjem s fiskalno politiko). Program zlasti vsebuje reforme delovnega trga, pravosodnega sistema, mrežnih gospodarskih panog ter stanovanjskega sektorja in sektorja storitev, da bi se povečal potencial rasti gospodarstva, izboljšanje konkurenčnosti in olajšanje prilagoditve gospodarstva. Drugič, verodostojna in uravnotežena strategija fiskalne konsolidacije, podprta s strukturnimi fiskalnimi ukrepi in boljšim fiskalnim nadzorom nad javno-zasebnimi partnerstvi in podjetji v državni lasti, katere cilj je močno srednjeročno zmanjšati razmerje med bruto javnim dolgom in BDP. Oblasti so zavezane, da bodo do leta 2013 zmanjšale primanjkljaj na 3 % BDP. Tretjič, strategija finančnega sektorja na podlagi dokapitalizacije in zmanjšanja finančnih vzvodov s prizadevanji za varovanje finančnega sektorja pred neurejenim zmanjševanjem finančnih vzvodov, in sicer s tržnimi mehanizmi, podprtimi s podpornimi zmogljivostmi. (4) V skladu s trenutnimi napovedmi Komisije za nominalno rast BDP (–1,2 % leta 2011, –0,5 % leta 2012, 2,5 % leta 2013 in 3,9 % leta 2014) so fiskalni cilji skladni z razvojem deleža dolga glede na BDP na ravni 101,7 % leta 2011, 107,4 % leta 2012, 108,6 % leta 2013 in 107,6 % leta 2014. Delež dolga glede na BDP bi se nato stabiliziral leta 2013 in potem zmanjševal, kar bo pomenilo nadaljnji napredek pri zmanjšanju primanjkljaja. Na dinamiko dolga vpliva več izrednih operacij, ki naj bi po predvidevanjih povečale delež dolga glede na BDP za 1,75 odstotne točke BDP leta 2011 in za 0,75 odstotne točke letno med letoma 2012 in 2014. Te vključujejo znatne pridobitve finančnih sredstev, predvsem za morebitne dokapitalizacije bank in financiranje podjetij v državni lasti, ki med letom 2011 in letom 2014 znašajo 0,5 % BDP letno. Po drugi strani bodo privatizacijski postopki, ki bodo do leta 2013 skupaj znašali okoli 3 % BDP, podpirali prizadevanja za zmanjšanje dolga. (5) Komisija skupaj z Evropsko centralno banko (v nadaljnjem besedilu: ECB) in MDS ocenjuje, da Portugalska potrebuje financiranje v skupnem znesku 78 milijard (78 000 milijonov) EUR v obdobju od junija 2011 do sredine leta 2014. Ne glede na znatno fiskalno prilagoditev bo v obdobju programa lahko potrebnih do 63 milijard EUR za zapolnitev finančne vrzeli države. Pri tem se predpostavlja, da do prve polovice leta 2013 ne bo dostopa do srednjeročnega in dolgoročnega trga dolga. Predvideva se, da bo Portugalska lahko podaljšala obstoječi kratkoročni dolg, medtem ko program predvideva tudi finančne rezerve za primer nepričakovanih odstopanj od načrta Komisije za osnovno financiranje. Portugalsko se spodbuja da ohrani in prilagodi svoje operacije finančnega trga v smeri razvijanja dostopa na trg in zaupanja. Strategija za finančni sektor, ki je vsebovana v programu in namenjena ponovni trajnostni pridobitvi zaupanja v portugalski bančni sistem, zahteva od bančnih skupin, da povečajo delež osnovnega kapitala prvega reda na 9 % do konca leta 2011 in na 10 % do konca leta 2012 ter da ta delež nato ohranijo na tej stopnji. Program vsebuje shemo za podporo bankam v višini do 12 milijard EUR, za zagotavljanje potrebnega kapitala v primeru, da ni mogoče najti tržnih rešitev. Dejanske potrebe po financiranju pa bodo lahko bistveno manjše, še zlasti če se tržni pogoji znatno izboljšajo in če v obdobju programa ne bo večjih nepričakovanih bančnih izgub. (6) Program bi se financiral s prispevki iz zunanjih virov. Pomoč Unije Portugalski bi znašala do 52 milijard EUR iz Evropskega mehanizma za finančno stabilizacijo (v nadaljnjem besedilu: EFSM), vzpostavljenega na podlagi Uredbe Sveta (EU) št. 407/2010 in iz prispevkov iz Evropskega instrumenta za finančno stabilnost. Poleg tega je Portugalska zaprosila za posojilo MDS na podlagi instrumenta za povečanje sredstev v višini 23,742 milijard posebnih pravic črpanja (kar je enako 26 milijardam EUR po menjalnem tečaju z dne 5. maja 2011). Podporo iz EFSM je treba zagotoviti na podlagi pogojev, podobnim tistim, ki veljajo pri MDS. Finančno pomoč Unije bi morala upravljati Komisija. (7) Svet bi moral redno pregledovati ekonomske politike, ki jih izvaja Portugalska. (8) Posebni pogoji ekonomskih politik, dogovorjeni s Portugalsko, bi morali biti opredeljeni v memorandumu o soglasju o posebnih pogojih ekonomske politike (v nadaljnjem besedilu: memorandum o soglasju). Podrobni finančni pogoji pa bi morali biti opredeljeni v sporazumu o posojilu. (9) Komisija bi morala v povezavi z ECB v rednih presledkih preverjati, ali so izpolnjeni pogoji ekonomske politike, povezani s pomočjo, in sicer prek misij in rednega poročanja s strani portugalskih organov. (10) Med celotnim izvajanjem programa bi morala Komisija zagotavljati dodatne nasvete glede politik ter tehnično podporo na posebnih področjih. (11) Operacije, ki so predmet financiranja iz finančne pomoči Unije, morajo biti skladne s politikami Unije in spoštovati njeno zakonodajo. Posegi v podporo finančnih institucij morajo biti izvedeni v skladu s pravili Unije o konkurenci. (12) Pomoč bi bilo treba zagotavljati z namenom podpiranja uspešne izvedbe programa – ob upoštevanju naslednjega: SPREJEL NASLEDNJI SKLEP:







Člen 1

▼M8

1. Unija da Portugalski na voljo posojilo v vrednosti največ 26 milijard EUR z največjo povprečno zapadlostjo 19,5 leta. Zapadlost posameznih tranš posojila lahko znaša do 30 let.

▼B

2. Finančna pomoč se da na voljo za obdobje treh let, ki začne teči prvi dan po začetku veljavnosti tega sklepa.

▼M1

3. Komisija da Portugalski na voljo finančno pomoč Unije v največ štirinajstih obrokih. Obrok se lahko izplača v eni ali več tranšah. Zapadlost tranš prvega in drugega obroka sta lahko daljši od največje povprečne zapadlosti iz odstavka 1. V teh primerih se zapadlost nadaljnjih tranš določi tako, da se največja povprečna zapadlost iz odstavka 1 doseže ob izplačilu vseh obrokov.

▼B

4. Prvi obrok se sprosti v skladu z začetkom veljavnosti sporazuma o posojilu in memoranduma o soglasju. Kakršne koli naknadne sprostitve posojil so odvisne od ugodne ocene Komisije v posvetovanju z ECB, glede upoštevanja pogojev splošne ekonomske politike s strani Portugalske, kakor so opredeljeni v tem sklepu in v memorandumu o soglasju.

▼M2

5. Portugalska plača dejanske stroške financiranja Unije za vsako tranšo.

▼B

6. Poleg tega se Portugalski naložijo stroški iz člena 7 Uredbe (EU) št. 407/2010.

7. Preudarna uporaba zamenjav obrestnih mer s partnerji z najvišjo bonitetno oceno najvišje kreditne kvalitete in predčasna izposoja sta dovoljena, če je to potrebno za financiranje posojila.

8. O obsegu in sprostitvi nadaljnjih obrokov odloči Komisija. O obsegu tranš odloči Komisija.

▼M8

9. Komisija lahko na prošnjo Portugalske podaljša zapadlost obroka ali tranše, če se spoštuje največja povprečna zapadlost, kot je določena v odstavku 1. Komisija lahko v ta namen refinancira posojilo delno ali v celoti. Vsi zneski, ki se izposodijo vnaprej, se hranijo na računu pri ECB, ki ga je Komisija odprla za upravljanje finančne pomoči.

▼B

Člen 2

1. Komisija pomoč upravlja v skladu s prizadevanji Portugalske.

2. Komisija se v posvetovanju z ECB s portugalskimi organi dogovori o posebnih pogojih ekonomskih politik, ki so povezani s finančno pomočjo, določeno v členu 3. Ti pogoji se določijo v memorandumu o soglasju, ki ga podpišejo Komisija in portugalski organi v skladu s prizadevanji iz odstavka 1. Podrobni finančni pogoji se določijo v sporazumu o posojilu, ki se sklene s Komisijo.

3. Komisija v povezavi z ECB v rednih presledkih preverja (najmanj četrtletno), ali so izpolnjeni pogoji ekonomske politike, povezani s pomočjo, in pred izplačilom vsakega obroka poroča Ekonomsko-finančnemu odboru. V ta namen portugalski organi v celoti sodelujejo s Komisijo in ECB in jima dajo na voljo vse potrebne informacije. Komisija obvešča Ekonomsko-finančni odbor o morebitnem refinanciranju posojil ali spremembah finančnih pogojev.

4. Portugalska sprejme in izvaja nadaljnje ukrepe konsolidacije, da se zagotovi makrofinančna stabilnost, če bodo ti ukrepi potrebni med programom pomoči. Portugalski organi se glede sprejetja kakršnih koli takih dodatnih ukrepov vnaprej posvetujejo s Komisijo in ECB.

Člen 3

1. Osnutek programa za ekonomsko in finančno prilagoditev (v nadaljnjem besedilu: program), ki so ga pripravili portugalski organi, se sprejme.

2. Po prvem obroku se vsak obrok izplača na podlagi zadovoljivega izvajanja programa in podrobneje posebnih pogojev ekonomske politike, določenih v memorandumu o soglasju. Ti med drugim vključujejo ukrepe iz odstavkov 4 do 8 tega člena.

▼M8

3. Javnofinančni primanjkljaj ne preseže 5,9 % BDP v letu 2011, 5,0 % BDP v letu 2012, 5,5 % BDP v letu 2013 in 4 % BDP v letu 2014. Pri izračunu tega primanjkljaja se ne upoštevajo morebitni proračunski stroški ukrepov v pomoč bankam v okviru strategije vlade za finančni sektor. Proračunska konsolidacija se doseže s sprejetjem visokokakovostnih trajnih ukrepov ter čim manjšim učinkom konsolidacije na ranljive skupine.

4. Portugalska do konca navedenega leta sprejme ukrepe iz odstavkov 5 do 8, pri čemer so natančni roki za obdobje 2011–2014 določeni v memorandumu o soglasju. Portugalska je pripravljena sprejeti dodatne konsolidacijske ukrepe za doseganje ciljnega primanjkljaja v celotnem programskemu obdobju.

▼B

5. Portugalska v skladu s specifikacijami v memorandumu o soglasju do konca leta 2011 sprejme naslednje ukrepe:

▼M3

(a) Ciljni fiskalni primanjkljaj za leto 2011 bo dosežen z izjemnim ukrepom. Sredstva, pridobljena s prenosom pokojninskih skladov bank v državni sistem socialnih zavarovanj, se ne uporabljajo na način, ki ogroža dolgoročno vzdržnost portugalskih javnih financ.

(b) Portugalska sprejme ukrepe za okrepitev upravljanja javnih financ. Portugalska izvede ukrepe, določene v novem zakonu o proračunskem okviru, vključno z določitvijo srednjeročnega proračunskega okvira in ustanovitvijo neodvisnega fiskalnega sveta. Znatno je treba okrepiti proračunski okvir na lokalni in regionalni ravni, zlasti pripravo ključnih možnosti za uskladitev zadevnih zakonov o financiranju z zahtevami zakona o proračunskem okviru. Portugalska vlada poveča svoja prizadevanja na področju poročanja o javnih financah in njihovega spremljanja ter okrepi pravila in postopke za izvrševanje proračuna. Portugalska vlada pripravi strategijo za potrjevanje in poravnavo zaostalih plačil, ki opredeli načrt za določitev, kako in kdaj se bodo obstoječa zaostala plačila stabilizirala, ter preuči različne možnosti poravnave zaostalih plačil. Glede javno-zasebnih partnerstev vlada ne bo vstopila v nobeno novo javno-zasebno partnerstvo, dokler ne bodo na voljo rezultati študije o obstoječih javno-zasebnih partnerstvih, predvidene v programu, ter ne bodo na voljo predlagane pravne in institucionalne reforme.

▼M1

(c) Portugalska nadalje krepi delovanje trga dela, zlasti s sprejetjem ukrepov za reformo zakonodaje o varnosti zaposlitve, določanja plač in aktivnih politik trga dela.

▼B

(d) V sektorju energije Portugalska sprejme ukrepe za olajšanje dostopa na trg, spodbuja ustanovitev iberskega trga zemeljskega plina in pregleda sisteme nadomestil in podpore za proizvodnjo električne energije. Za druge mrežne gospodarske panoge, zlasti promet, telekomunikacije in poštne storitve, Portugalska sprejme dodatne ukrepe za spodbujanje konkurence in prožnosti.

▼M3

(e) Portugalska svoje gospodarstvo še naprej odpira konkurenci. Portugalska vlada sprejme potrebne ukrepe za zagotovitev, da portugalska država ali kateri koli javni organ v vlogi delničarja ne sklepa sporazumov, ki lahko ogrozijo prosti pretok kapitala ali vplivajo na upravljavski nadzor družb. Novi zakon o privatizaciji upošteva tudi načela prostega pretoka kapitala ter državi ne podeljuje ali dopušča posebnih pravic. Opravi se pregled konkurenčnega prava, da bi se povečala hitrost in izboljšala učinkovitost izvajanja predpisov o konkurenci.

▼B

(f) Portugalska izboljša prakso in pravila javnega naročanja, s čimer bo pripomogla k bolj konkurenčnemu poslovnemu okolju in učinkovitejši javni porabi.

▼M1

(g) Portugalska sprejme ukrepe za izboljšanje učinkovitosti in vzdržnosti podjetij v državni lasti na centralni, regionalni in lokalni ravni. Portugalska pripravi celovit strateški dokument za podjetja v državni lasti, ki bo pregledal tarifne strukture in izvajanje storitev, ter načrt za poostritev zadolževanja od leta 2012. Portugalska izvaja tekoče načrte za zmanjšanje povprečnih operativnih stroškov podjetij v državni lasti na ravni centralne države, ki ne spadajo pod sektor zdravstva, za najmanj 15 % ter pripravi enakovreden načrt za podjetja v državni lasti na regionalni in lokalni ravni.

▼M3

(h) Portugalska pripravi finančni sporazum z avtonomno regijo Madeira (RAM), ki bo v skladu s finančnim programom. Do dogovora o tem sporazumu in njegove implementacije v proračun RAM Portugalska pozorno spremlja izvrševanje proračuna RAM, zadrži nove prenose od države na vlado RAM in ne prevzema nobenih novih komercialnih ali finančnih dolgov oziroma jamstev vlade RAM in njenih podjetij v državni lasti, ki jih ne odobri ministrstvo za finance.

▼M6

6. Portugalska v skladu s specifikacijami iz memoranduma o soglasju v letu 2012 sprejme naslednje ukrepe:

(a) javnofinančni primanjkljaj v letu 2012 ne presega 5,0 % BDP. Portugalska še naprej tesno spremlja fiskalni razvoj ter nadalje prilagaja politiko, da bi dosegla cilj za leto 2012. V ta namen Portugalska da bi zagotovila dosego ciljnega primanjkljaja za leto 2012, zamrzne del odobritev iz proračuna za leto 2012, namenjenih za investicijske projekte, ki se še niso začeli, poviša kolkovine na nepremičnine visoke vrednosti, poviša davčne stopnje na prihodke iz investicij, čim prej izvede proračunske ukrepe za leto 2013, ki vplivajo na socialne ugodnosti ter izvede dodatne ukrepe, ki ustvarjajo prihranke pri vmesni potrošnji in povečujejo druge prihodke;

(b) Portugalska si v letu 2012 prizadeva zmanjšati odhodke za najmanj 6,8 milijarde EUR, kar vključuje znižanje plač in zmanjšanje zaposlovanja v javnem sektorju, znižanje pokojnin, izvedbo celovite reorganizacije centralne uprave z odpravo odvečnih elementov in drugih neučinkovitosti, zmanjšanje transferjev državnim podjetjem, reorganizacijo in zmanjšanje števila občin in lokalnih skupnosti, krčenje na področju izobraževanja in zdravstva, znižanje transferjev regionalnim in lokalnim organom ter zmanjšanje investicij v osnovna sredstva ter drugih odhodkov, kot je določeno v programu;

(c) Portugalska izvaja ukrepe na strani prihodkov v skupni vrednosti vsaj 3 milijarde EUR, vključno z razširitvijo osnove za DDV prek zmanjšanj izjem in ponovno sestavo seznamov blaga in storitev, za katere bodo veljale znižane, srednje in višje stopnje, povišanjem trošarin, razširitvijo osnove za davek na dohodek pravnih in fizičnih oseb prek zmanjšanja davčnih olajšav in posebnih davčnih ureditev, zagotavljanjem konvergence davčnih olajšav pri dohodnini, uporabljenih pri pokojninah in dohodkih od dela, ter spremembami v obdavčenju nepremičnin z znatnim zmanjšanjem izjem. Poleg teh ukrepov se izvajajo tudi ukrepi za boj proti utaji davkov, goljufijam in sivi ekonomiji;

(d) Portugalska še naprej sprejema ukrepe za okrepitev upravljanja javnih financ. Izvede ukrepe, določene v novem zakonu o proračunskem okviru, vključno z določitvijo srednjeročnega proračunskega okvira. Znatno se okrepita lokalni in regionalni proračunski okvir, zlasti z uskladitvijo zadevnih zakonov glede financiranja z zakonom o proračunskem okviru. Portugalska poveča svoja prizadevanja na področju poročanja o javnih financah in njihovega spremljanja ter okrepi pravila in postopke za izvrševanje proračuna. Portugalska vlada izvaja strategijo za potrjevanje in poravnavo zaostankov ter pospešitev izvajanja zakona o nadzoru obveznosti, da bi preprečila nastanek novih zaostankov. Portugalska izvaja nov pravni in institucionalni okvir za javno-zasebna partnerstva. Dokler se novi okvir ne bo v celoti izvajal, se ne bo ustanovilo nobeno javno-zasebno partnerstvo. Na podlagi študije, ki jo pripravi mednarodna revizijska družba, Portugalska pripravi natančen strateški načrt, ki je popolnoma v skladu z veljavno zakonodajo Unije, vključno z zakonom o javnih naročilih, da bi ustvarila precejšnje fiskalne dobičke ter hkrati zmanjšala dolg in zagotovila vzdržno zmanjšanje vladnih obveznosti. Portugalska sprejme tudi zakon, ki bo urejal ustanavljanje in delovanje državnih podjetij na centralni, regionalni in lokalni ravni;

(e) Portugalska izvaja novo zakonodajo za reorganizacijo in znatno zmanjša število lokalnih vladnih enot. Te spremembe začnejo veljati do začetka naslednjega kroga lokalnih volitev. Poleg tega bo Portugalska poglobila prizadevanja za poenostavitev javnega sektorja z zmanjšanjem števila subjektov in izboljšanjem delitve nalog na vseh ravneh vlade;

(f) Portugalska poglobi reformo upravljanja prihodkov z okrepitvijo vezi med davčnimi in carinskimi organi (Autoridade Tributária e Aduaneira) ter z enotami za pobiranje socialnih prispevkov, zmanjšanjem števila občinskih uradov in odpravljanjem preostalih ozkih grl v sistemu ugovorov na področju davkov;

(g) Portugalska izvaja finančni dogovor z avtonomno regijo Madeiro;

(h) Portugalska sprejme ukrepe za izboljšanje učinkovitosti in vzdržnosti državnih podjetij na centralni, regionalni in lokalni ravni. Portugalska razišče možnosti za obvladovanje visokih dolgov podjetij v državni lasti, vključno s podjetjem „Parpública“, ter za zagotovitev boljših pogojev za financiranje na trgu. Portugalska si prizadeva za dosego operativnega ravnovesja na sektorski ravni do konca leta 2012;

(i) Portugalska še naprej izvaja program privatizacije. Neposredna prodaja zavarovalniške veje banke Caixa Geral de Depósitos (CGD), Caixa Seguros, je v teku;

(j) portugalska vlada portugalskemu parlamentu predloži osnutek zakonodaje za uskladitev plačila odpravnin s povprečjem Unije, ki znaša od 8 do 12 dni na leto zaposlitve, in uvede kompenzacijski sklad za odpravnine;

(k) Portugalska spodbuja razvoj plač v skladu s cilji spodbujanja ustvarjanja novih delovnih mest in izboljšanja konkurenčnosti podjetij, da bi odpravila makroekonomska neravnovesja. V programskem obdobju je vsako povišanje minimalnih plač možno le, če je to upravičeno z vidika razvoja dogodkov v gospodarstvu in na trgu dela. Sprejmejo se ukrepi za odpravo pomanjkljivosti v trenutnih sistemih za pogajanja o plačah, vključno z zakonodajo, ki bo ponovno opredelila merila in načine za podaljšanje kolektivnih pogodb ter olajšala sklepanje dogovorov na ravni podjetij. Do takrat se kolektivne pogodbe ne bodo podaljševale;

(l) Portugalska nadaljuje z izboljševanjem učinkovitosti aktivnih politik trga dela v skladu z rezultati poročila o oceni in akcijskim načrtom za izboljšanje delovanja javnih zavodov za zaposlovanje;

(m) Portugalska izvaja ukrepe iz svojega akcijskega načrta za izboljšanje kakovosti srednjega in poklicnega izobraževanja ter usposabljanja;

(n) delovanje pravosodnega sistema se izboljša z ukrepi, ki so bili predlagani v okviru časovnega načrta za reformo pravosodnega sistema, in z uporabo ciljno usmerjenih ukrepov za postopno odpravo sodnih zaostankov in spodbujanje alternativnega reševanja sporov;

(o) Portugalska svoje gospodarstvo še naprej odpira konkurenci. Portugalska vlada sprejme potrebne ukrepe, s katerimi zagotovi, da s svojimi dejanji ne ustvarja ovir prostemu pretoku kapitala ter zlasti da portugalska država ali kateri koli javni organ v vlogi delničarja ne sklepa sporazumov, ki lahko ovirajo prosti pretok kapitala ali vplivajo na vodstveni nadzor podjetij. Delovanje strokovnih služb se spodbuja z izboljševanjem okvira za priznavanje poklicnih kvalifikacij in odpravo nepotrebnih omejitev za zakonsko urejene poklice. V gradbenem in nepremičninskem sektorju Portugalska omili zahteve za čezmejne ponudnike in pregleda ovire za ustanavljanje ponudnikov storitev;

(p) konkurenčni in regulativni okvir se izboljšata. Portugalska okrepi neodvisnost, avtonomijo in upravljanje glavnih nacionalnih regulativnih organov, uvede zakon o konkurenci, da bi izboljšala hitrost in učinkovitost izvrševanja pravil o konkurenci ter spremlja nove zadeve in poroča o delovanju specializiranega sodišča za področja konkurence, regulacije in nadzora;

(q) v energetskem sektorju Portugalska sprejme ukrepe za olajšanje vstopa na trg, spodbuja ustanovitev iberskega trga zemeljskega plina in napreduje pri prenosu tretjega energetskega svežnja EU v nacionalno zakonodajo. Za zagotovitev, da je nacionalni regulativni organ neodvisen, avtonomen in ima vsa pooblastila, kakor je določeno v tretjem energetskem svežnju EU, Portugalska do tretje četrtine leta 2012 sprejme nove predpise za regulatorje, kot se je julija 2012 dogovorila s Komisijo, ECB in MDS, ter zagotovi, da začnejo veljati pred koncem leta 2012, pravočasno za liberalizacijo trga električne energije in plina. Portugalska sprejme ukrepe za pregled sistema za podporo in odškodninskega sistema za proizvodnjo električne energije. Portugalska sprejme ukrepe za zmanjšanje prekomernih najemnin in odpravo tarifnega dolga do leta 2020 in se osredotoči na odškodninske sisteme za zagotavljanje preskrbe z električno energijo, posebni režim (obnovljivi viri energije – razen tistih iz razpisnih postopkov – in hkratna proizvodnja električne in toplotne energije) in običajni režim (CMEC in CAE);

(r) za druge omrežne gospodarske panoge, zlasti promet, telekomunikacije in poštne storitve, Portugalska sprejme dodatne ukrepe za spodbujanje konkurence in fleksibilnosti;

(s) Portugalska sprejme številne ukrepe za povečanje učinkovitosti sheme podeljevanja licenc za prostorsko načrtovanje ter licenc za industrijske, trgovske in turistične dejavnosti. Poleg tega bo portugalska vlada analizirala in pospešila obravnavo vlog za licence za načrtovane investicijske projekte, ki po več kot 12 mesecih še niso obravnavane ali se o njih še ni odločalo;

(t) Portugalska pripravi akcijski načrt z ukrepi za olajšanje dostopa do financiranja in izvoznih trgov za podjetja, zlasti za mala in srednja podjetja.

▼M9

7. Portugalska v skladu s specifikacijami iz memoranduma o soglasju v letu 2013 sprejme naslednje ukrepe:

(a) javnofinančni primanjkljaj ne preseže 5,5 % BDP v letu 2013. Pri izračunu tega primanjkljaja se ne upoštevajo morebitni proračunski stroški ukrepov v pomoč bankam v okviru strategije vlade za finančni sektor. Konsolidacijski ukrepi, vključeni v proračun za leto 2013 in rebalans proračuna, se strogo izvajajo do konca leta. Vlada izvede dodatne popravne ukrepe, če bi prišlo do nadaljnjih spodrsljajev pri izvrševanju proračuna;

(b) Portugalska nadaljuje z izvajanjem svojega privatizacijskega programa;

(c) Portugalska dokonča izvajanje strategije skupnih služb v javni upravi;

(d) Portugalska še naprej izvaja reorganizacijo in racionalizacijo bolnišničnega omrežja s specializacijo, združevanjem in racionalizacijo bolnišničnih storitev ter skupnim upravljanjem in vodenjem bolnišnic ter zagotovi izvajanje večletnega akcijskega načrta za bolnišnično reorganizacijo;

(e) Portugalska po sprejetju sprememb zakona 6/2006 o najemu v mestih in zakonskega odloka o poenostavitvi upravnega postopka ob prenovi izvede celovit pregled delovanja stanovanjskega trga;

(f) Portugalska razvije sistem za evidentiranje zemljišč na državni ravni, ki bo omogočil enakomernejšo porazdelitev koristi in stroškov pri urbanističnem načrtovanju;

(g) ob spoštovanju odločbe ustavnega sodišča z dne 26. septembra 2013 Portugalska pripravi in izvede alternativne možnosti reforme trga dela s podobnim učinkom, kot tiste, ki jih je ustavno sodišče z navedeno odločbo razglasilo za neustavne;

(h) Portugalska spodbuja razvoj plač, skladen s cilji spodbujanja ustvarjanja novih delovnih mest in izboljšanja konkurenčnosti podjetij, da se odpravijo makroekonomska neravnotežja. V programskem obdobju je vsako povišanje minimalnih plač možno le, če je to upravičeno z vidika razvoja dogodkov v gospodarstvu in na trgu dela;

(i) Portugalska nadaljuje z izboljševanjem učinkovitosti svojih aktivnih politik trga dela v skladu z rezultati poročila o oceni in akcijskim načrtom za izboljšanje delovanja javnih zavodov za zaposlovanje;

(j) Portugalska še naprej izvaja ukrepe iz svojih akcijskih načrtov za izboljšanje kakovosti srednješolskega in poklicnega izobraževanja in usposabljanja, zlasti vlada predstavi načrte za učinkovitejši okvir financiranja šol, ustanovijo pa se tudi referenčne poklicne šole;

(k) Portugalska dokončno sprejme manjkajoče sektorske spremembe, ki so potrebne za celovito izvajanje Direktive 2006/123/ES Evropskega parlamenta in Sveta ( 2 );

(l) vlada predloži portugalskemu parlamentu spremenjene statute poklicnih združenj;

(m) Portugalska odobri ustrezne spremembe poslovnikov nacionalnih regulativnih organov;

(n) Portugalska objavi četrtletna poročila o stopnjah izterjave, trajanju in stroških primerov plačilne nesposobnosti podjetij, trajanju in stroških davčnih primerov ter o stopnji zaključevanja sodnih primerov izvrševanja;

(o) Portugalska izboljša poslovno okolje tako, da zaključi nujne reforme za zmanjšanje upravnih bremen (polno operativne enotne kontaktne točke, določene z Direktivo 2006/123/ES, in projekti brez predhodnega dovoljenja), in z izvajanjem nadaljnje poenostavitve obstoječih postopkov za izdajo dovoljenj, predpisov in drugih upravnih bremen v gospodarstvu, ki močno ovirajo razvoj gospodarskih dejavnosti;

(p) Portugalska dokonča reformo sistema upravljanja pristanišč, vključno s preoblikovanjem koncesij za vodenje pristanišč;

(q) Portugalska izvaja ukrepe za izboljšanje delovanja poštnega in telekomunikacijskega sektorja;

(r) Portugalska izvaja ukrepe za izboljšanje delovanja prometnega sistema;

(s) Portugalska izvaja ukrepe za odpravo tarifnega dolga na področju električne energije;

(t) Portugalska zagotovi izvajanje novega pravnega in institucionalnega okvira javno-zasebnega partnerstva in nadaljnja ponovna pogajanja o cestnih pogodbah javno-zasebnega partnerstva v skladu s strateškim načrtom, ki ga predstavi vlada, in s pregledom regulativnega okvira za pridobitev znatnih fiskalnih koristi, zlasti leta 2013;

(u) Portugalska je še naprej osredotočena na ukrepe za boj proti davčnim utajam ter krepitev izpolnjevanja obveznosti s strani davkoplačevalcev.

8. Portugalska v skladu s specifikacijami iz memoranduma o soglasju v letu 2014 sprejme naslednje ukrepe:

(a) javnofinančni primanjkljaj ne preseže 4 % BDP v letu 2014. Pri izračunu tega primanjkljaja se ne upoštevajo morebitni proračunski stroški ukrepov v pomoč bankam v okviru strategije vlade za finančni sektor. Portugalska za dosego tega cilja izvede konsolidacijske ukrepe v višini 2,3 % BDP, predvsem prek zakona o proračunu za leto 2014. Ukrepi so v glavnem trajni in se nanašajo na prihranke na strani odhodkov;

(b) konsolidacijski sveženj temelji na ukrepih za zmanjševanje odhodkov, ki so bili pripravljeni v okviru pregleda javnih odhodkov. Skupno znaša znesek teh ukrepov do 1,8 % BDP v letu 2014 in vključuje naslednje: (i) omejitev stroškov za plače v javnem sektorju z zmanjšanjem števila zaposlenih v javnem sektorju in spreminjanjem sestave delovne sile, tako da bi zajemala večje število visoko usposobljenih delavcev, in sicer s programom prekvalifikacije in shemo, v okviru katere se delavci odločijo za prostovoljno prekinitev delovnega razmerja, nadaljnjo uskladitvijo delovnih pravil javnega in zasebnega sektorja (vključno s povečanjem števila delovnih ur in zmanjšanjem števila dni dopusta) ter uvedbo enotne plačilne lestvice in racionalizacijo plačnih dodatkov. Prispevki upravičencev v posebne sisteme zdravstvenega zavarovanja se povečajo in s tem prispevajo k večji pravičnosti in učinkovitosti javne porabe; (ii) reforme pokojninskega sistema s povečanjem zakonsko določene upokojitvene starosti s spremembami faktorja demografske vzdržnosti; uskladitev pravil za izračun pokojninskih pravic v okviru pokojninskega sistema za javne uslužbence (CGA) s pravili splošnega pokojninskega sistema ob zaščiti pravic, ki so pod spodnjimi mejami, ter racionalizacijo pokojnin po umrlih zavarovancih v pokojninskem sistemu za javne uslužbence in splošnem pokojninskem sistemu, kjer se te plačujejo ob drugih pokojninah; (iii) prihranke pri vmesni potrošnji in programih odhodkov v resornih ministrstvih. Glede na politična in pravna tveganja se lahko nekateri ukrepi delno ali v celoti nadomestijo z drugimi ukrepi enakovrednega obsega in kakovosti;

(c) sveženj ukrepov, sprejetih na podlagi pregleda javnih odhodkov, dopolnjujejo tudi drugi trajni ukrepi na strani prihodkov, namenjeni dodatnemu izboljševanju učinkovitosti in pravičnosti sedanje davčne strukture in strukture socialnih prejemkov (v vrednosti 0,4 % BDP). Poveča se zlasti obdavčitev v zvezi s stroški za službene avtomobile, obdavčitev na področju okolja in zdravja pa se izboljša s spremembo obdavčitve dizelskih osebnih avtomobilov in povečanjem trošarin na tobak in alkoholne pijače. Davčne izjeme pri obdavčitvah nepremičnin za pokojninske in nepremičninske sklade se zmanjšajo. Zgornje meje za prispevke za socialno varnost za člane z zakonom določenih organov se ukinejo. Uvede se posebna dajatev v energetskem sektorju, kar bo zmanjšalo pretirane najemnine v energetskem sektorju. Del dohodka iz te dajatve se uporabi za zmanjšanje tarifnega dolga. Koncesije za spletne igre na srečo se prodajajo, da se ta trg regularizira in ta dejavnost se prav tako obdavči. Uvede se posebna dajatev za medijski spekter in dajatev za finančne institucije se poveča. Poleg tega se izvede več enkratnih ukrepov, ki bodo več kot izravnali stroške enkratnih vnaprejšnjih plačil, povezanih z uvedbo sheme, kjer se delavci odločijo za prostovoljno prekinitev delovnega razmerja, v javnem sektorju. Ti zajemajo prenos zdravstvenega sklada CCT na sektor države, prodajo koncesij za pristanišča in silose ter posebne dividende od prodaje presežnih naftnih rezerv javne družbe;

(d) Portugalska predstavi poročilo z naslednjima ciljema: (i) opredelitve prekrivanj služb in pristojnosti ter drugih virov neučinkovitosti med osrednjo in lokalno ravnijo države ter (ii) reorganizacije mreže decentraliziranih služb ministrstev, predvsem prek upravnih enotnih kontaktnih točk („Lojas do Cidadão“) uradov za javno upravo in drugih pristopov, z zajemanjem učinkovitejših geografskih območij in krepitvijo uporabe skupnih služb in e-uprave;

(e) Portugalska še naprej izvaja reorganizacijo in racionalizacijo bolnišničnega omrežja s specializacijo, združevanjem in racionalizacijo bolnišničnih storitev ter skupnim upravljanjem in vodenjem bolnišnic ter zagotovi izvajanje večletnega akcijskega načrta za bolnišnično reorganizacijo;

(f) Portugalska izvaja načrt za oblikovanje neodvisne logistične družbe za plin in električno energijo;

(g) Portugalska izvaja ukrepe za izboljšanje delovanja prometnega sistema;

(h) Portugalska oceni učinek neobveznega računovodstva na podlagi nastanka plačil za DDV;

(i) Portugalska izvede popis in analizo stroškov predpisov, ki bodo najverjetneje imeli večji vpliv na gospodarsko dejavnost.

9. Za ponovno vzpostavitev zaupanja v finančni sektor si Portugalska prizadeva za ohranjanje ustrezne ravni kapitala v svojem bančnem sektorju in ustrezno zmanjšanje njegove zadolženosti v skladu z roki iz memoranduma o soglasju. Portugalska v zvezi s tem izvaja strategijo za portugalski bančni sektor, o kateri se je dogovorila s Komisijo, ECB in MDS, da bi ohranila finančno stabilnost. Portugalska zlasti:

(a) spremlja prehod bank na nova pravila glede kapitala, kot so določena v svežnju, povezanem z direktivo o kapitalskih zahtevah IV (CRD IV), in zagotovi, da ostajajo kapitalske rezerve sorazmerne z zahtevnim poslovnim okoljem;

(b) svetuje bankam, naj trajnostno okrepijo svoje varovalne mehanizme;

(c) zagotovi uravnoteženo in ustrezno zmanjšanje zadolženosti bančnega sektorja, ki je še naprej bistveno za trajno odpravo neravnovesij pri financiranju in srednjeročno zmanjšanje odvisnosti od financiranja iz Eurosistema. Načrti bank glede financiranja in kapitala se pregledajo vsako četrtletje;

(d) spodbuja diverzifikacijo alternativnih možnosti financiranja v podjetniškem sektorju, zlasti za mala in srednja podjetja, s sklopom ukrepov za izboljšanje dostopa teh podjetij do kapitalskih trgov;

(e) nadaljuje s poenostavitvijo delovanja skupine CGD, ki je v državni lasti;

(f) prenese upravljanje kreditov BPN, ki jih ima trenutno družba Parvalorem, zunanjim podjetjem, izbranim v postopku za zbiranje ponudb, z nalogo, da postopno izterjajo sredstva, in zagotovi pravočasno prodajo hčerinskih družb in sredstev v drugih dveh pravnih subjektih s posebnim namenom v državni lasti;

(g) na podlagi predlogov za spodbuditev diverzifikacije alternativnih možnosti financiranja v podjetniškem sektorju razvije in izvaja rešitve, ki podjetniškemu sektorju zagotavljajo alternativne možnosti financiranja, ki ne zajemajo tradicionalnega bančnega kredita, in oceni možnosti za izboljšanje uspešnosti in upravljanja obstoječih državno zavarovanih kreditnih linij na podlagi rezultatov nedavne zunanje revizije in predloženega načrta ukrepanja;

(h) analizira načrte za reševanje bank in bančnemu sistemu izda smernice v zvezi z načrti za reševanje ter pripravi načrte za obnovo na podlagi poročil, ki so jih predložile banke. Vlada predloži portugalskemu parlamentu potrebne spremembe zakona o dokapitalizaciji, ki bodo odražale Sporočilo Komisije o uporabi pravil o državni pomoči za podporne ukrepe v korist bank v okviru finančne krize od 1. avgusta 2013 dalje;

(i) vzpostavi okvir za finančne institucije, da sodelujejo pri zunajsodnem prestrukturiranju dolga za gospodinjstva, zagotovi lažjo uporabo pri prestrukturiranju dolgov podjetij in izvede akcijski načrt za izboljšanje seznanjenosti javnosti z orodji za prestrukturiranje;

(j) pripravi četrtletna poročila o izvajanju novih orodij za prestrukturiranje. Na podlagi nedavno izvedene ankete preuči alternativne možnosti za povečanje uspešne sanacije družb ob upoštevanju pregleda javnih odhodkov (poseben postopek obnove za podjetja v resnih finančnih težavah) in SIREVE (sistem sanacij podjetij prek zunajsodnih dogovorov za podjetja v težkem gospodarskem položaju ali neizbežni ali dejanski insolventnosti).

▼M6

10. Komisija za zagotovitev neprekinjenega uresničevanja pogojev iz programa ter trajnostno odpravo neravnovesij stalno daje nasvete in smernice glede fiskalnih in strukturnih reform ter reform finančnega trga. V okviru programa pomoči Portugalski Komisija skupaj z MDS in v povezavi z ECB redno pregleduje učinkovitost ter ekonomske in socialne vplive dogovorjenih ukrepov ter predlaga potrebne korektivne ukrepe, da se okrepita rast in ustvarjanje delovnih mest, zagotovi potrebna fiskalna konsolidacija in da se čim bolj zmanjšajo škodljivi socialni učinki, zlasti na najbolj ranljive dele portugalske družbe.

▼B

Člen 4

Za upravljanje finančne pomoči Unije Portugalska odpre poseben račun pri Banki Portugalske.

Člen 5

Ta sklep je naslovljen na Portugalsko republiko.

Člen 6

Ta sklep se objavi v Uradnem listu Evropske unije.